ROZHODNUTIE KOMISIE
z 20. apríla 2009
o technických usmerneniach na zriadenie finančnej zábezpeky v súlade so smernicou Európskeho parlamentu a Rady 2006/21/ES o nakladaní s odpadom z ťažobného priemyslu
[oznámené pod číslom K(2009) 2798]
(2009/335/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 2006/21/ES z 15. marca 2006 o nakladaní s odpadom z ťažobného priemyslu, ktorou sa mení a dopĺňa smernica 2004/35/ES (1), a najmä na jej článok 22 ods. 1 písm. c),
keďže:
(1)
S cieľom zabezpečiť spoločný prístup členských štátov v prípade, že sa zriadi finančná zábezpeka uvedená v článku 14 smernice 2006/21/ES, mal by sa vymedziť minimálny spoločný základ na výpočet zábezpeky, a to najmä pokiaľ ide o informácie, ktoré sa majú zohľadniť, a spôsob výpočtu zábezpeky.
(2)
Opatrenia stanovené v tomto rozhodnutí sú v súlade so stanoviskom výboru, ktorý bol zriadený v súlade s článkom 23 ods. 2 smernice 2006/21/ES,
PRIJALA TOTO ROZHODNUTIE:
Článok 1
1. Členské štáty a príslušné orgány zakladajú výpočet finančnej zábezpeky uvedenej v článku 14 smernice 2006/21/ES na týchto informáciách:
a)
pravdepodobné dosahy zariadenia na nakladanie s odpadmi na životné prostredie a zdravie ľudí;
b)
vymedzenie rekultivácie vrátane využitia zariadenia na nakladanie s odpadmi po jeho uzavretí;
c)
uplatniteľné environmentálne normy a ciele vrátane fyzikálnej stability zariadenia na nakladanie s odpadmi, minimálne kvalitatívne normy pre pôdu a vodné zdroje a maximálne povolené limity pre vypúšťanie znečisťujúcich látok;
d)
technické opatrenia potrebné na dosiahnutie environmentálnych cieľov, najmä opatrenia určené na zabezpečenie stability zariadenia na nakladanie s odpadmi, a na obmedzenie environmentálnych škôd;
e)
opatrenia vyžadované na dosiahnutie cieľov počas zatvárania a po uzavretí zariadenia vrátane rekultivácie územia, úpravy a monitorovania po uzavretí zariadenia, ak sa to vyžaduje, a v prípade potreby opatrenia na obnovu biodiverzity;
f)
odhadovaný časový rozsah dôsledkov a vyžadované opatrenia na ich zmiernenie;
g)
posúdenie nákladov potrebných na zabezpečenie rekultivácie územia, na uzavretie zariadenia a po jeho uzavretí vrátane možného monitorovania alebo úpravy znečisťujúcich látok po uzavretí zariadenia.
2. Posúdenie uvedené v písmene g) uskutočňujú nezávislé a vhodne kvalifikované tretie strany a zohľadňuje sa v ňom možnosť neplánovaného alebo predčasného uzatvorenia zariadenia na nakladanie s odpadmi.
Článok 2
Toto rozhodnutie je určené členským štátom.
V Bruseli 20. apríla 2009